b'\n_START_ARTICLE_\nKuollut saapuessaan\n_START_SECTION_\nJuoni\n_START_PARAGRAPH_\nElokuva etenee takaumina. Alkurepliikiss\xc3\xa4 p\xc3\xa4\xc3\xa4henkil\xc3\xb6 soittaa poliisille murhailmoituksen. Frank Bigelow on saanut tappavaa myrkky\xc3\xa4 iridiumia, ja l\xc3\xa4\xc3\xa4k\xc3\xa4ri kertoo ettei h\xc3\xa4nell\xc3\xa4 ole en\xc3\xa4\xc3\xa4 pitk\xc3\xa4\xc3\xa4n elinaikaa. Bigelow yritt\xc3\xa4\xc3\xa4 muistella edellisen vuorokauden tapahtumia selvitt\xc3\xa4\xc3\xa4kseen, kuka h\xc3\xa4net myrkytti. Tilanteesta tiet\xc3\xa4m\xc3\xa4tt\xc3\xb6m\xc3\xa4n sihteerins\xc3\xa4  Paula Gibsonin avulla h\xc3\xa4n j\xc3\xa4ljitt\xc3\xa4\xc3\xa4 myrkyn rikollisjoukkioon, joka k\xc3\xa4ytt\xc3\xa4\xc3\xa4 sit\xc3\xa4 rikollisiin toimiin. Syyt\xc3\xa4 miksi Bigelow on saanut myrkky\xc3\xa4, ei kerrota vaan piinaava j\xc3\xa4nnitys s\xc3\xa4ilyy loppua kohden, jolloin vie h\xc3\xa4net ajelulle psykopaatti, jolla on mieltymys hakata uhrejaan vatsaan.\n_START_SECTION_\nMuita versioita\n_START_PARAGRAPH_\nSamasta tarinasta on Rocky Morton ohjannut vuonna 1988 elokuvan K.J.S. \xe2\x80\x93 Kuollut jo saapuessaan.\n_START_SECTION_\nKohtelu Suomessa\n_START_PARAGRAPH_\nValtion elokuvatarkastamo langetti elokuvalle ik\xc3\xa4rajan KK (Kokonaan kielletty) 4.12.1950. Silloiset sensorit harvinaislaatuisesti kommentoivat elokuvaa sensuurip\xc3\xa4\xc3\xa4t\xc3\xb6ksess\xc3\xa4\xc3\xa4n: "Filmi on hengelt\xc3\xa4\xc3\xa4n sairas. Se kehittelee j\xc3\xa4nnityksen miltei yht\xc3\xa4mittaisella pistoolilla uhkaamisella (my\xc3\xb6s turvattomia naisia uhataan). jolloin k\xc3\xa4ytt\xc3\xa4ytyminen on erityisen karkeaa (esim. uhattavia ly\xc3\xb6d\xc3\xa4\xc3\xa4n useissa kohdin aivan aiheetta). Pari gangsteria tehostaa pitkiss\xc3\xa4 kohtauksissa julmuuttaan karkean sadistisesti. Leikkauksista ei asia parane." Elokuva sai kuitenkin ensi-iltansa 1956 merkitt\xc3\xa4vien leikkausten j\xc3\xa4lkeen, joista leikkauksista tarkastamon mukaan kertyi noin 200 metri\xc3\xa4 filmi\xc3\xa4.'